ከወረርሽኙ ፍጥነት አኳያ አስቸኳይ ጊዜ መታወጁ ተገቢ መሆኑን የፖለቲካ አመራሮች ገለጹ
አዲስ አበባ፡- የአስቸኳይ ጊዜ አዋጁ ከኮሮና ቫይረስ ወረርሽኝ የመስፋፋት ፍጥነት እና አገር ላይ ከሚያሳድረው ተጽእኖ አኳያ ዘገየ ካልተባለ በስተቀር አሁን መውጣቱ ተገቢ ነው ሲሉ የተፎካካሪ ፖለቲካ ፓርቲ አመራሮች ገለጹ።  የኢትዮጵያ ዜጎች ለማህበራዊ ፍትህ ፓርቲ (ኢዜማ) ሊቀመንበር አቶ የሺዋስ አሰፋ፤ አደጋውን ለመቋቋምና ህዝብን ለማዳን ሊወሰዱ የሚገባቸው ዕርምጃዎች በሙሉ መወሰድ አለባቸው ብለዋል።  ከወረርሽኙ መስፋፋት አኳያ የተለመደውን ማቆም ለጊዜው የግድ ይሆናል ብለዋል አቶ የሺዋስ። የአስቸኳይ ጊዜ አዋጅ ያስፈለገው ህብረተሰቡ ባግባቡ ትኩረት ባለመስጠቱ ሰው አደጋ ላይ ከመውደቁ አስቀድሞ ማዳንን ታሳቢ ማድረጉን ተናግረዋል።  አሁንም መዘናጋቶች ይታያሉ የሚሉት አቶ የሺዋስ፤ የወረርሽኙ ፍጥነት ጊዜ ስለማይሰጥ መንግሥትና ብዙሃን መገናኛ የሚያደርጉት ጩኸት ህዝቡን በማንቃት መከላከል ላይ እንዲያተኩር ያደርገዋል ብለዋል። ህዝቡን አደጋ ላይ ሊጥሉ የሚችሉ ቀሪ ተግባራትን እየለዩ መረባረብ ይገባል ብለዋል።  ህብረተሰቡ በየትኛውም ቦታ ርቀትን እንዲጠብቅ፣ በአብዛኛው በበሽታው የተያዙት ሰዎች ከአሜሪካ፣ ከዱባይና ከአውሮፓ የሚገቡ እንደመሆናቸው ጠንካራ ሥራ ሊሠራ እንደሚገባ አቶ የሺዋስ መክረዋል። ችግሩ ቢሰፋ ውጤቱ በጣም የከፋና አገር ላይ የሚያመጣውም ተጽእኖ ሊከብድ ስለሚችል፣ መጥፎ አሻራም እንዳይጥል አስቀድሞ ከፍተኛ ጥንቃቄ መደረግ እንዳለበትም ነው ያሳሰቡት።  ወረርሽኙን በመከላከል በኩል ቀደም ሲል መንግሥት የተወሰኑ መዘናጋቶች እንደነበሩበት አንስተው፤ ባለፉት 10 ቀናት ጠንካራና ተከታታይ ሥራዎች መሠራታቸውን ጠቅሰዋል። በከተማ አስተዳደሩ፣ በፌዴራልና በክልል ደረጃ የሚያስመሰግን እንቅስቃሴ እየተደረገ መሆኑንም አክለዋል። በሃይማኖት አባቶችና በአገር ሽማግሌዎች እየተደረገ ያለው እንቅስቃሴም ተስፋ ሰጪ መሆኑን ነው አቶ የሺዋስ የጠቆሙት።  ወረርሽኙ ኢትዮጵያውያን በጋራ መኖር፣ ማምለክ፣ የትራንስፖርት አጠቃቀም፣ የመገበያያ ስፍራዎች ማህበራዊ ግንኙነቶች ህዝቦች ለዘመናት የኖሩበት እንደመሆኑ አሁን በተቃራኒ እንዲተገበር ሲደረግ ከባህል ጋር ሊያስቸግር እንደሚችል ጠቁመዋል።  የኦፌኮ (ኦሮሞ ፌዴራላዊ ኮንግረስ) ምክትል ሊቀመንበር አቶ ገብሩ ገብረማርያም፤ የኢትዮጵያ መንግሥት በአገሪቱ አቅምና በህዝቡ የኑሮ ሁኔታ የሚቻለውን ሁሉ እያደረገ ይገኛል ሲሉ ተግባሩን ያመሰግኑና፤ መታገዝ እንዳለበትም ተናግረዋል። የአገር ችግር በመሆኑ የፖለቲካ አቋም፣ አመለካከትና የሃሳብ ልዩነት ሳይደረግ ሁሉም ሊረባረብበት እንደሚገባም ይጠቅሳሉ።  የአስቸኳይ ጊዜ አዋጅ መታወጁን ትክክለኛነት አቶ ገብሩ ያነሱና፤ በእዚህ አገር አቅም ማወጅ እንደሃጢያት ሊቆጠር አይገባም ብለዋል። ልዕለ ሃያሏ አገር አሜሪካም ማወጇን በማንሳትም፤ ለበሽታው ብቻ ሳይሆን ለጥፋት የተዘጋጀ ኃይል ሊኖር እንደሚችልም በስጋትነት ያነሳሉ። በመሆኑም መንግሥት የህዝብን ደህንነት የመጠበቅ ኃላፊነት ስላለበት መታወጁ ተገቢ ነው ብለዋል።  እንደእርሳቸው ማብራሪያ ንጽሕናን ለመጠበቅ የውሃ አቅርቦት በበቂ መልኩ መገኘት ይኖርበታል። ግን አንዳንድ አካባቢዎች ላይ እጥረት ይስተዋላል። ዓለም ባንክ አየር ጤና የሚባል ሰፈር ውሃ ከተቋረጠ ሦስት ሳምንት ሆኗል። በእዚህ ወቅት ይህ መሆኑ በጣም ያሳፍራል። አመራሮቹ በተሸከርካሪ እንዲያቀርቡ ጠይቄ አልተደረገም። በአንድ ተሽከርካሪ አምጥተው ህዝቡ ተረባርቦበታል። እንዲህ ዓይነት ግድፈቶች የመንግሥትን ጥረት ስለሚጎዱ መታረም አለባቸው ብለዋል።  በመንግሥት አመራሮች ቅስቀሳ ብቻ ችግሩን ለመከላከል የሚደረገው ጥረት ሊስተካከል ይገባል ብለዋል። ታዋቂ ሰዎች፣ የፖለቲካ አመራሮችና ሌሎች አካላት የሚሳተፉበት እንዲሆን ጠይቀዋል።  ችግሩ ጥሎት የሚሄደው ጠባሳና ኢኮኖሚው ላይ የሚያስከትለው ተጽእኖ በቀላሉ ስለማይገመትም በሁሉም አካባቢዎች ችግሩ ሊያደርስ የሚችለውን ጉዳት ለመቀነስ ጥረት እንዲደረግ አቶ ገብሩ ጠይቀዋል።  አቶ በቀለ ገርባ በበኩላቸው፤ አስቸጋሪ ለሚሆንባቸው የህብረተሰብ ክፍሎች እየተሰበሰበ ያለውን ሀብት ሕይወትን ለመታደጊያ እንዲውል ጠይቀዋል። በየከተሞች ሲሠሩ የነበሩ ወጣቶች ፋብሪካዎች በመዘጋታቸው ምክንያት ወደቤተሰቦቻቸው እንዲሄዱ ማድረግ በሽታውን የማዳረስ ያህል እንዳይሆን መጠንቀቅ ይገባል ብለዋል። ፋብሪካዎቹ ባይችሉ እንኳን ከመንግሥት ጋር ተባብረው የግማሽ ወር ደመወዝ በመክፈል እንዲቆዩ ማድረግ እንደሚገባም አስረድተዋል።  በአገር ውስጥና ከአገር ውጪ የሚደረጉ በረራዎች እስከቅርብ ጊዜ ባለመቋረጣቸው በበሽታው የተጠቁት ሰዎች ከውጭ መግባታቸውን አቶ በቀለ ያስታውሱና፤ ቫይረሱ ተሰራጭቶ ሊሆን ይችላል የሚል ስጋት አንስተዋል። አሁንም አንዳንድ በረራዎች መቀጠላቸው ተገቢ ባለመሆኑ ውሳኔ ሊሰጥባቸው ይገባልም ብለዋል።  እስከባለፈው ሳምንት መንግሥት በበርካታ ወረዳዎችና በትምህርት ቤቶች ጊቢ ብዙ ሰዎች ሲሄዱ እንደነበር በመጠቆምም፤ ሂደቱ ለበሽታው ስርጭት ከፍተኛ አስተዋጽኦ ሊያበረክት እንደሚችል ግምት አለመወሰዱ ተገቢ እንዳልሆነም በመጥቀስ ተቃውመዋል። ታክስ ፎርስ መቋቋሙ በጎ መሆኑን በመጠቆምም፤ ለመከላከል ግን በቂ ዝግጁነትና ቆራጥነት የለም ብለዋል። አውቶቡሶችና ታክሲዎች እስከአሁን አገልግሎት መስጠታቸው ተገቢ እንዳልሆነም ነው የሚጠቅሱት። ሙሉ ለሙሉ ሥራ ለማቋረጥ ባይቻልም የግድ ወደሥራ መሄድ ያለባቸውን በእግር እንዲጓዙ አልያም ሌላ አማራጭ ሊፈለግላቸው ይገባል ብለዋል።  ‹‹በህይወት መኖር አለብን መቋረጥ ግዴታ መሆን አለበት። ማትረፍ የሚቻለውን ሁሉ ማትረፍ አለብን›› በማለት ጠቁመው። ለህክምና ባለሙያዎች በቂ የመከላከያ ዕቃዎች ባልተሟሉበት ሁኔታ ራሳቸውን አጋልጠው ሰው ያክማሉ የሚል እምነት እንደሌላቸውም ተናግረዋል። አሁንም በሚያሳዝን ሁኔታ ሰዎች እየታሰሩ መሆናቸው ከመከላከሉ ጋር ይጋጫልም ብለዋል።  ለሙያቸው የቆሙ በብቁ የህክምና ባለሙያዎች የተደራጀ የአማካሪ ኮሚቴ ማቋቋም አስፈላጊ መሆኑንም ጠቁመዋል። ኮሚቴው በዓለም አቀፍና በአገር ውስጥ ያሉ መረጃዎችን በማጠናከር ጠቅላይ ሚኒስትሩንና ታክስ ቡድኑን ማማከር ተልእኮ ይኖራዋል ብለዋል። በስሜታዊነት መድሃኒት ተገኝቷል በሚሉ ዓይነት የሚተላለፉ መረጃዎች ለስርጭቱ መስፋፋት ምቹ ሁኔታ እንዳይፈጥር መጠንቀቅ እንደሚገባም መክረዋል። አዲስ ዘመን ሚያዝያ 5/ 2012 ዘላለም ግዛው